Skitterende Djokovic wen 7de titel | Netwerk24
27 Januarie 2019 13:06
As Novak Djokovic nog nie ’n huis in Melbourne besit nie, sal hy dalk na dese na eiendom daar kyk.
O, maar dit is lekker! Novak Djokovic ná sy oorwinning in Melbourne. Foto: Getty Images
Hy het definitief ’n liefdesverhouding met die Australiese stad want hy het Sondag sy sewende Australiese Ope-tennistitel verower.
Die wêreld se voorste speler het Rafael Nadal, die tweede gekeurde, met 6-3, 6-2, 6-3 geklop.
Djokovic se vorige titels in die Aussie Ope was in 2008, 2011, 2012, 2013, 2015 en 2016. Die Serwiër het nou 15 Grand Slam-titels op sy kerfstok.
Rafael Nadal het Sondag geen antwoorde gehad vir sy teenstander se skitterspel nie. Foto: Getty Images
Roger Federer spog met 20 en Nadal met 17.
Djokovic het Sondag ’n meesterklas gelewer en sy Spaanse teenstander na alle hoeke van die baan gejaag en alle aspekte van die spel oorheers.
Die twee spelers is bekend as stoere mededingers en het al dikwels in Grand Slam-eindstryde vir rillers gesorg. 'n Mens dink aan 2012 se eindstryd in die Aussie Ope toe Djokovic die Spanjaard eers ná vyf uur 53 minute kon knak.
Sondag was dit egter 'n ander storie. Dit was ’n eensydige kragmeting wat net twee uur geduur het. Djokovic het vanaf die eerste bal die wedstryd in sy hand gehad.
Dit was Djokovic se 28ste oorwinning oor Nadal, maar dié een sal die Spanjaard die seerste maak.
Djokovic het $4,1 miljoen gewen. – Sportredaksie
Meer oor: Melbourne | Rafa Nadal | Novak Diokovic | Tennis | Austrailian Open